Սակայն պայմանագրի ստորագրումից բառացիորեն րոպեներ առաջ Բաքուն հրաժարվեց Ուկրաինա գազ առաքելու իր խոստումներից: Իբրև պատճառաբանություն` Ադրբեջանը ներկայացրեց այն փաստարկը, թե իբր Ուկրաինան շարունակում է Հայաստան զենք առաքել, ինչն էլ խոչընդոտող հանգամանք է: Որևէ մեկին գաղտնիք չէ, որ ուկրաինական զենքի խոշորագույն գնորդների շարքում Ադրբեջանը գտնվում է առաջին տեղերում: Ուկրաինական զինագործարանները ցանկացած զենք արտադրելիս` սկզբում փորձարկում են Ադրբեջանում, ապա նոր անցնում պարբերացված արտադրության: Մինչդեռ Հայաստանն Ուկրաինայից չնչին քանակության զենք է գնում, այն էլ` ոչ ծանր ռազմական տեխնիկա: Ուրեմն, Ադրբեջանի այս փաստարկը, այդ երկրից ներկայացվող բազմաթիվ փաստարկների նման, չունի հիմնավորում: Հետևաբար, որո՞նք են այն իրական պատճառները, որոնք ստիպեցին Բաքվին հետ կանգնել այս խիստ արդյունավետ գործարքից: Վստահորեն կարելի է ասել` տարիներ շարունակ տարփողելով իր անսպառ գազային հարստությունների մասին, Ադրբեջանն այսօր արդեն հայտնվել է փակուղում` բացահայտելով, որ իր պաշարները բավարար չեն նոր պայմանագրերի կնքման համար: Պաշտոնական Բաքուն տարեկան արդյունահանում է մոտ 15 մլրդ խմ գազ, որից 6,6 մլրդ խմ-ն ներքին սպառման համար է, իսկ մնացած 8,4 մլրդ խմ-ն առաքում է Ռուսաստան, Իրան, Վրաստան և Թուրքիա: Ի դեպ, առաքումների ծավալը հեռու է պայմանագրային ցուցանիշներից: Այժմ Ադրբեջանը կառուցում է Շահ Դենիզ-2 գազահորը, որը պետք է շահագործվի 2017 թվականին: Սակայն արդեն իսկ ակնհայտ է, որ իր ունեցած գազային պաշարներով Ադրբեջանը չի կարողանալու բավարարել Ռուսաստանի հետ կնքված պայմանագրային պահանջները: Թուրքիայի հետ կնքված պայմանագրերն էլ կատարելու համար նախատեսվում է կառուցել «Տրանսանադոլու» գազամուղը, որը տարեկան Թուրքիա է արտահանելու 16 մլրդ խմ գազ, այսինքն` մեկ միլիարդ խմ-ից ավելի, քան այսօր արդյունահանում է Ադրբեջանը: Գազային բլեֆն առավել հավատընծա դարձնելու համար, Ադրբեջանը հեղուկ գազի մատակարարման պայմանագրեր է կնքել Ռումինիայի հետ ևս: Այդ պայմանագիրը կոչվում է «AGRI» և դրա պահանջներից ելնելով` Բաքուն գազային տերմինալներ պիտի կառուցի Վրաստանում ու Ռումինիայում: Բաքվի ներկայացրած այս ծրագիրն արդեն ներառվել է «Հարավային միջանցք» նախագծում: Ծրագիրն արժե 4 մլրդ եվրո: